নিউজ ডেস্ক, বাংলাদেশনিউজ২৪x৭.কম;  কুড়িগ্রামের মন্ডলের হাট হাই স্কুলের ষষ্ঠ শ্রেনীর মেধাবী ছাত্র বিকাশ চন্দ্র দাস পাঁচ মাস থেকে ভারতের আসাম রাজ্যের বারপেটা জেলে বন্দি জীবন কাটাচ্ছে। দীর্ঘ সময় সন্তানকে কাছে  না পেয়ে গরীব বাবা-মা এখন পাগল প্রায়। মৎসজীবী বাবা ভারতীয় ঐ জেল থেকে সন্তানকে উদ্বারের জন্য স্থানীয় বিভিন্ন সংস্থার সাথে যোগাযোগের চেষ্টা করলেও লাভ হয়নি। তারা জানেনা কবে জেল থেকে ছাড়া পাবে তাদের সন্তান।  জেলার উলিপুর উপজেলার বুড়াবুড়ী ইউনিয়নের আঠার পাইকার দলবাড়ি গ্রামের জেলে পরবাস চন্দ্র দাসের ছোট সন্তান বিকাশ দাস। পাঁচ মাস আগে প্রতিবেশী বৈশাখ দাসের বাড়িতে ভারতীয় নাগরিক সত্য দাসের সাথে পরিচয় হয় বিকাশের। কয়েকদিনের মধ্যে তাদের সখ্যতা গড়ে উঠে। সত্য দাস তাকে ভারতের পশ্চিমবঙ্গের দিনহটায় বিকাশের দুলাভাই  মনভোলার বাড়িতে নিয়ে যাবার প্রলোভন দেখায়। বিকাশ বহু কষ্টে বাবা মাকে রাজি করিয়ে ভারত যাবার অনুমতি পায়। সত্য দাস জুলাই মাসের দিকে বিকাশকে নিয়ে রৌমারী সীমান্ত দিয়ে আসামের বারপেটা জেলার ফুলবাড়ি দাসপাড়ায় নিজ বাড়িতে নিয়ে যায়। এখানে কয়েকদিন রেখে তাকে দিনহাটা নিয়ে যাবার কথা বলে বাসে দিল্লী নিয়ে উদ্দেশ্যে রওনা দিতে চায়। বিকাশ টের পেয়ে কান্না কাটি শুরু করে। এতে স্থানীয় মানুষ তাদের দুজনকে আটক করে বারপেটা থানায় পুলিশে খবর দেয়। পুলিশ তাদের জিজ্ঞাসাবাদের পর বারপেটা জেলে প্রেরণ করে। বিষয়টি জানাজানি হলে ভারতের বিভিন্ন  পত্রপত্রিকায় শিশু বিকাশকে নিয়ে বেশ কিছু রিপোর্ট প্রকাশিত হয়। সত্যদাস ভারতীয় নাগরিক হওয়ায় কয়েকদিনের মধ্যে ছাড়া পায়। আটকা পড়ে থাকে শিশু বিকাশ। জেলে যাবার পূর্ব মূহুর্তে শুধু বাড়িতে ভাই নিরাশকে ফোন করে খবর দেয় তাকে জেলে আটকিয়ে রেখেছে পুলিশ। কিছুদিন পর বিকাশের দুলাভাই মনভোলা বারপেটা বারের উকিল সঞ্জীব চট্রপাধ্যায় এর সাথে যোগাযোগ করেন। কিন্তু লাভ হয়নি। বিনা অনুমতিতে বিকাশ ভারতে প্রবেশ করায় আইনী জটিলতায় পড়ে যায়। বিকাশের বাবা পরবাস চন্দ্র দাস জানায় বিকাশ পড়ালেখায় খুব ভাল। তাকে উদ্ধারের জন্য বিভিন্ন জায়গায় গেলেও কোন লাভ  হয়নি। তার মা সন্তান শোকে পাগলপ্রায়। জানেনা বিকাশ কবে বাড়ি ফিরে আসবে।  বাংলাদেশনিউজ২৪x৭.কম/এমএ/এসএকে.